- నియంత్రణ విషయమై విభేదించిన రాష్ట్రాలు
- చర్చకు వచ్చిన పెద్ద నోట్ల రద్దు ప్రక్రియ
- తొలిరోజు ఎలాంటి నిర్ణయం తీసుకోని కౌన్సిల్‌
ముంబయి: దేశంలో కొత్తగా అమలులోకి తీసుకురానున్న 'వస్తు సేవల పన్ను' (జీఎస్‌టీ) విధానంలో నియంత్రణ విషయమై శుక్రవారం జరిగిన జీఎస్‌టీ కౌన్సిల్‌ సమావేశంలో వాడివేడిగా చర్చ జరిగింది. జీఎస్‌టీ ముసాయిదా చట్టంలోని అంశాలపై చర్చించేందుకు శుక్రవారం సమావేశమైన అత్యున్నత స్థాయి జీఎస్‌టీ కౌన్సిల్‌ తొలిరోజు ఎలాంటి ఏకాభిప్రాయానికి రాకుండానే సమావేశాన్ని ముగించింది. రూ.1.50 కోట్ల లోపు టర్నోవర్‌ కలిగిన చిన్న పన్ను చెల్లింపుదారుల విషయంలో కేంద్రం జోక్యం తగదంటూ రాష్ట్రాలు గళమెత్తాయి.
ఎన్‌డీఏ భాగస్వామ్య రాష్ట్రాలతో పాటు పలు ఇతర రాష్ట్రాలు నిరసన గళమెత్తినట్లుగా సమాచారం. రూ.1.50 కోట్ల టర్నోవర్‌ పరిధి దాటిన లావాదేవీలపై మాత్రమే కేంద్ర, రాష్ట్ర ప్రభుత్వాల ద్వంద నియంత్రణ ఉండడం ఆయా రాష్ట్రాలు వాధించినట్లు తెలుస్తోంది.ఆర్థిక మంత్రి అరుణ్‌ జైట్లీ నేతృత్వంలో జరిగిన ఈ జీఎస్‌టీ కౌన్సిల్‌ సమావేశంలో అన్ని రాష్ట్రాల ఆర్థిక మంత్రులు, ఇతర ఉన్నతాధికారులు పాల్గొన్నారు. కేంద్రం ఇటీవల చేపట్టిన పెద్దనోట్ల రద్దు ప్రభావం కూడా ఈ సమావేశంలో ప్రధానంగా చర్చకు వచ్చింది. రాజ్యాంగ పరంగా ఏప్రిల్‌ 1 నుంచి జీఎస్‌టీని దేశ వ్యాప్తంగా అమలులోకి తేవాల్సి ఉంది. సెప్టెంబరు నాటికి జీఎస్‌టీని అమలులోకి తేకుంటే పరోక్ష పన్నుల వసూళ్లు చేపట్టేందకు వీలుపడని పరిస్థితి ఏర్పడిన సంగతి తెలిసిందే. కాగా కొన్ని రాష్ట్రాలు ఏప్రిల్‌ 1 నుంచి జీఎస్‌టీ అమలునకు తాము సిద్ధంగా ఉన్నట్లు తెలిపారు. ముసాయిదా జీఎస్‌టీ చట్టంలోని ఇతర వివాదాస్పద, ఆక్షేపణీయమైన అంశాల విషయం కేంద్ర, రాష్ట్ర ప్రభుత్వాలు ఒక ఏకాభిప్రాయానికి వచ్చే అవకాశం ఉన్నట్లుగా ఒక అధికారి తెలిపారు.
శిఖరాగ్రానికి నల్లధనంపై పోరు : జైట్లీ
దేశంలో అంతకంతకు పెరిగిపోతున్న నల్లధనాన్ని అరికట్టేందుకు ప్రభుత్వం తీసుకుంటున్న పలు చర్యల్లో పెద్దనోట్ల రద్దు కూడా ఒకటని ఆర్థిక శాఖ మంత్రి అరుణ్‌ జైట్లీ అన్నారు. దేశంలో గత ఏడు దశాబ్దాల కాలంగా నల్లధనం ఒక దురాచారంగా కొనసాగుతూ వస్తోందని అన్నారు. దీనికి చెక్‌ చెప్పే దిశగా మోడీ సర్కారు నిర్ణయం తీసుకున్నట్టు 'హిందుస్థాన్‌ టైమ్స్‌ లీడర్‌షిప్‌ సమిట్‌'లో మాట్లాడుతూ వివరించారు. దేశానికి 'వస్తు సేవల పన్ను' (జీఎస్‌టీ) విధానాన్ని అమలులోకి తేవడం అత్యావశ్యకమని ఆయన అన్నారు. వచ్చే సెప్టెంబరు 2017 నాటికి జీఎస్‌టీని అమలులోకి రాకపోతే భారత ఆర్థిక వ్యవస్థ స్తంభిస్తుందని వివరించారు. సర్కారు తీసుకునే సంస్కరణలను కొన్ని రాష్ట్రాలు వ్యతిరకేస్తూ వస్తుండడాన్ని ఆయన ఆక్షేపించారు. ఈ పరిణామాలను విదేశీ పెట్టుబడిదారులు నిశితంగా పరిశీలిస్తుంటారనిఅన్నారు. రాష్ట్రాల వ్యవహార శైలిని బట్టి వారు పెట్టుబడులు పెడతారని ఆయన అన్నారు. ఇప్పటికే పార్లమెంట్‌ అమోదం పొందిన జీఎస్‌టీని నిలవరించడం రాజ్యాంగ పరిధిలో లేదని తెలిపారు. ఈ బిల్లుకు అనుబంధ చట్టం ప్రస్తుత పార్లమెంట్‌ సెషన్‌లోనే అమోదం పొందగలదని ఆయన విశ్వాసం వ్యక్తం చేశారు. నోట్లరద్దుతో పార్టీలకు లభించే నిధులలో కూడా పారదర్శకత వస్తుందని అన్నారు. పన్ను పరిధిలోకి వచ్చే వారికి, సామాన్యులకు మధ్య జరుగుతున్న ధర్మయుద్ధం శిఖరాగ్రానికి చేరిందని ఆయన అన్నారు.
మీ స్నేహితులకు రికమెండ్ చెయ్యండి